Άννα, βασιλική πριγκίπισσα Ηνωμένου Βασιλείου

Η Άννα, είναι σύγχρονη βασιλική Πριγκίπισσα του Ηνωμένου Βασιλείου (αγγλικά: Anne, Princess Royal, γεννηθείσα 15 Αυγούστου 1950) είναι μέλος της Βρετανικής Βασιλικής Οικογένειας και είναι το δεύτερο παιδί της Ελισάβετ Β΄ του Ηνωμένου Βασιλείου και του Φίλιππου, Δούκα του Εδιμβούργου. Όταν γεννήθηκε ήταν 3η στη γραμμή διαδοχής του βρετανικού θρόνου, έπειτα από την μητέρα της Ελισάβετ και τον αδελφό της Κάρολο, ενώ σήμερα είναι στην 16 θέση. 

Η Άννα είναι γνωστή για το φιλανθρωπικό της έργο, καθώς είναι προστάτης σε περίπου 200 οργανισμούς. Είναι επίσης γνωστή για το ταλέντο της στην ιππασία, στην οποία έχει κερδίσει δύο αργυρά μετάλλια (1975) και ένα χρυσό (1971), ενώ ήταν το πρώτο μέλος της Βρετανικής Βασιλικής Οικογένειας που συμμετείχε στους Ολυμπιακούς Αγώνες. Από το γάμο της με το Μαρκ Φίλλιπς απέκτησε δύο παιδιά, τον Πήτερ Φίλλιπς και τη Ζάρα Φίλλιπς. Από το 1992 είναι παντρεμένη με τον Τίμοθυ Λώρενς.

Βιογραφία 
Η Άννα Ελισάβετ Αλίκη Λουίζα γεννήθηκε στην Οικία Κλάρενς στις 15 Αυγούστου 1950 και ώρα 11:50 π.μ. Είναι το δεύτερο παιδί και η μοναχοκόρη της Ελισάβετ Β' και του Φιλίππου, Δούκα του Εδιμβούργου. Η γέννησή της εορτάστηκε με 21 πυροβολισμούς στο Χάυντ Παρκ του Λονδίνου. Η βάπτισή της έγινε στα Ανάκτορα του Μπάκιγχαμ στις 21 Οκτωβρίου 1950. 

Μετά τον θάνατο του παππού της, Γεωργίου ΣΤ', η μητέρα της στέφθηκε Βασίλισσα. Η Άννα, λόγω του νεαρού της ηλικίας της, δεν παρέστη στην τελετή της ενθρόνισης.

Η εκπαίδευση της Άννας τα πρώτα χρόνια της ζωής της γινόταν από μία γκουβερνάντα. Από το 1963 και για πέντε χρόνια φοίτησε στο Benenden School στο Κεντ, από το οποίο αποφοίτησε με έξι GCE Ο–Levels και δύο A-Levels.

Η πρώτη σχέση της Άννας ήταν ο Άντριου Πάρκερ Μπόουλς, ο οποίος αργότερα νυμφεύθηκε την Καμίλα Σάντ (2η σύζυγο του αδερφού της Άννας, Καρόλου).

Ο πρώτος γάμος 
Οι αρραβώνες της Άννας με τον πρώτο της σύζυγο, Μαρκ Φίλιπς ανακοινώθηκαν από το Παλάτι στις 29 Μαΐου 1973. Ο γάμος τους έγινε στις 14 Νοεμβρίου 1973 στο Αβαείο του Ουέστμινστερ και παρακολουθήθηκε από περισσότερους από 100 εκατομμύρια τηλεθεατές παγκοσμίως. Όπως συνηθιζόταν για τους άνδρες που μπαίνουν σε βασιλικές οικογένειες, στον Φίλιπς προτάθηκε ο τίτλος του Κόμη τον οποίο, όμως, ο ίδιος αρνήθηκε. Έτσι, ούτε τα παιδιά που απέκτησαν, κατέχουν τίτλους ευγενείας. Το ζευγάρι έχει δύο παιδιά:
 Πήτερ Φίλιπς γενν. 1977.
 Ζάρα γενν. 1981, παντρεύτηκε τον Μάικ Τίνταλ.

Στις 31 Αυγούστου 1989 ανακοινώθηκε η πρόθεσή τους να χωρίσουν. Το ζεύγος σπάνια έκανε κοινές εμφανίσεις, ενώ και οι δύο είχαν εξωσυζυγικές σχέσεις. Συνέχισαν να μοιράζονται την επιμέλεια των παιδιών τους και αρχικά είχαν δηλώσει πως δεν σκοπεύουν να πάρουν επίσημα διαζύγιο. Τελικά, πήραν διαζύγιο στις 23 Απριλίου 1992. Σήμερα έχουν 4 εγγόνια.

Η απόπειρα απαγωγής 
Την ώρα που η Άννα και ο Μαρκ Φίλλιπς επέστρεφαν από μία φιλανθρωπική εκδήλωση στις 20 Μαρτίου 1974, το αυτοκίνητο του ζεύγους αναγκάστηκε να σταματήσει στη λεωφόρο Μωλ του Λονδίνου από ένα άλλο αυτοκίνητο. Ο οδηγός του άλλου αυτοκινήτου, Ίαν Μπωλ, βγήκε από το αυτοκίνητο και ξεκίνησε να πυροβολεί. Ο σωματοφύλακας της Άννας, Επιθεωρητής Τζέιμς Μπήτον, βγήκε από το αυτοκίνητο για να προστατέψει την πριγκίπισσα και να αφοπλίσει τον Μπωλ. Ωστόσο, το όπλο του Μπωλ κόλλησε με αποτέλεσμα να πυροβοληθεί ο σωματοφύλακας, αλλά και ο οδηγός της Άννας στην προσπάθεια του να τον αφοπλίσει. Ένας δημοσιογράφος που είδε το περιστατικό, προσπάθησε να παρέμβει, αλλά πυροβολήθηκε στο στήθος. Ο Μπωλ πλησίασε την πριγκίπισσα και της είπε πως σχεδίαζε να την απαγάγει για λύτρα 2 ή 3 εκατομμυρίων λιρών, τα οποία σκόπευε να δωρίσει στο Εθνικό Σύστημα Υγείας της Μεγάλης Βρετανίας. Ακολούθως, διέταξε την Άννα να βγει από το αυτοκίνητο, ενώ η ίδια φέρεται να απάντησε «Δεν υπάρχει περίπτωση» (″Not bloody likely!") και προσπάθησε να χτυπήσει τον Μπωλ. 

Τελικά εξήλθε της λιμουζίνας της, όπως και η κυρία επί των τιμών, Ροουίνα Μπράσσυ. Ένας περαστικός, πρώην μποξέρ, ο Ρον Ράσσελ, χτύπησε στον αυχένα τον Μπωλ και τράβηξε μακριά την πριγκίπισσα. Την ίδια ώρα ένας αστυφύλακας, ο Μαικλ Χιλλς που είδε το περιστατικό, ειδοποίησε για ενισχύσεις, προτού πυροβοληθεί και αυτός από τον Μπωλ. Ένας αστυνομικός έφτασε στο σημείο, κυνήγησε τον Μπωλ και τελικά τον συνέλαβε.

Για την ανδρεία του ο σωματοφύλακας της Άννας απενεμήθη με τον Σταυρό του Αγ. Γεωργίου από τη Ελισάβετ Β΄, η οποία έλειπε στην Ινδονησία, όταν συνέβη το περιστατικό. Ο Χιλλς και ο Ράσσελ τιμήθηκαν με το Μετάλλιο του Αγίου Γεωργίου, ενώ ο οδηγός της Άννας, ο δημοσιογράφος και ο αστυνομικός που συνέλαβε τον δράστη τιμήθηκαν με το Μετάλλιο της Ανδρείας της Βασίλισσας.

Ο Μπωλ δήλωσε ένοχος για απόπειρα ανθρωποκτονίας και αρπαγής. Κρατείται στην ψυχιατρική πτέρυγα του νοσοκομείου Μπρόουντμουρ.

Το περιστατικό αυτό αποτελεί το πιο πρόσφατο παράδειγμα απαγωγής μέλους της βασιλικής οικογένειας και οδήγησε στην υιοθέτηση αυστηρότερων μέτρων ασφαλείας της οικογένειας.

Ο δεύτερος γάμος 
Η Άννα γνώρισε τον Τίμοθυ Λώρενς, όσο εκείνος υπηρετούσε στο βασιλικό γιοτ Μπριτάννια. Η σχέση τους αναπτύχθηκε περαιτέρω στις αρχές του 1989, τρία χρόνια αφότου ο ίδιος έγινε ιπποκόμος των βασιλικών στάβλων. Το 1989 η εφημερίδα Sun έδωσε στη δημοσιότητα προσωπική αλληλογραφία της πριγκίπισσας με τον Λώρενς. 

Η Άννα παντρεύτηκε τον σερ Λώρενς, ο οποίος πλέον είχε γίνει στρατηγός στο Βασιλικό Ναυτικό, στις 12 Δεκεμβρίου 1992 κοντά στο Κάστρο του Μπαλμόραλ. Περίπου 30 άτομα ήταν καλεσμένοι στην ιδιωτική τελετή. Το ζεύγος αποφάσισε να παντρευτεί στην Σκωτία, καθώς η Εκκλησία της Αγγλίας απαγόρευε την τέλεση γάμων διαζευγμένων εφόσον οι πρώην σύζυγοί τους ήταν ακόμη εν ζωή. Με την τέλεση του γάμου, η Άννα έγινε το πρώτο διαζευγμένο μέλος βασιλικής οικογένειας που ξαναπαντρεύεται από την εποχή της Βικτωρίας της Έσσης και του Ρήνου, εγγονής της Βασίλισσας Βικτωρίας.

Όπως και ο πρώτος της σύζυγος, ο Λώρενς αρνήθηκε τους τίτλους ευγενείας. Δεν απέκτησαν παιδιά.

Ιππασία 
Στα 21 της χρόνια η Άννα κέρδισε τον πρώτο της τίτλο στο Ευρωπαϊκό Πρωτάθλημα Ιππασίας. Το BBC την ανέδειξε ως Αθλητική Προσωπικότητα του έτους 1971. Τα επόμενα πέντε χρόνια αγωνίστηκε στην ομάδα ιππασίας του Ηνωμένου Βασιλείου. Το 1976 συμμετείχε στους Ολυμπιακούς Αγώνες του Μόντρεαλ ως ιππέας του αλόγου της Βασίλισσας. Ήταν πρόεδρος της Διεθνούς Ομοσπονδίας Ιππασίας από το 1986 έως το 1994. Στις 5 Φεβρουαρίου 1987 έγινε το πρώτο μέλος βασιλικής οικογένειας, που συμμετέχει ως διαγωνιζόμενος σε τηλεπαιχνίδι.

Τίτλοι και προσφωνήσεις 

 15 Αυγούστου 1950 – 6 Φεβρουαρίου 1952: Η Αυτής Βασιλική Υψηλότητα Πριγκίπισσα Άννα του Εδιμβούργου.

 6 Φεβρουαρίου 1952 – 14 Νοεμβρίου 1973: Η Αυτής Βασιλική Υψηλότητα Η Πριγκίπισσα Άννα.

 14 Νοεμβρίου 1973 – 13 Ιουνίου 1987: Η Αυτής Βασιλική Υψηλότητα Η Πριγκίπισσα Άννα, Κυρία Μαρκ Φίλλιπς.

 13 Ιουνίου 1987 – σήμερα: Η Αυτής Βασιλική Υψηλότητα Η Βασιλική Πριγκίπισσα.

Το 1987 η Ελισάβετ Β' απένειμε στην κόρη της Άννα τον τίτλο της Βασιλικής Πριγκίπισσας, καθώς είναι η μόνη κόρη τής Βασιλικής Οικογένειας. Προκάτοχος του τίτλου ήταν η θεία τής Άννας, Μαρία, Κόμισσα του Χαίργουντ.

Παραπομπές

Πηγές
 Britroyals.com, Princess Anne

Εξωτερικοί σύνδεσμοι 

 The Princess Royal
 Crowds cheer marriage of Princess Anne
 Princess Anne gives birth to Master Phillips
 Princess Royal remarries
Princess Anne Building Bridges with Students 

Οίκος Ουίνδσορ
Τάγμα της Ακάνθου
Βρετανίδες πριγκίπισσες
Βασιλικές πριγκίπισσες